SK Úradný vestník Európskej únie C 12/1

DOHODA

medzi Európskym parlamentom, Európskou radou, Radou Európskej únie, Európskou komisiou, Súdnym dvorom Európskej únie, Európskou centrálnou bankou, Európskym dvorom audítorov, Európskou službou pre vonkajšiu činnosť, Európskym hospodárskym a sociálnym výborom, Európskym výborom regiónov a Európskou investičnou bankou o organizácii a fungovaní tímu reakcie na núdzové počítačové situácie v inštitúciách, orgánoch a agentúrach Únie (CERT-EU)

(2018/C 12/01)

EURÓPSKY PARLAMENT

EURÓPSKA RADA, RADA EURÓPSKEJ ÚNIE,

EURÓPSKA KOMISIA,

SÚDNY DVOR EURÓPSKEJ ÚNIE

EURÓPSKA CENTRÁLNA BANKA

EURÓPSKY DVOR AUDÍTOROV,

EURÓPSKA SLUŽBA PRE VONKAJŠIU ČINNOSŤ,

EURÓPSKY HOSPODÁRSKY A SOCIÁLNY VÝBOR,

EURÓPSKY VÝBOR REGIÓNOV

A EURÓPSKA INVESTIČNÁ BANKA

keďže:

(1) Posilnenie kapacity všetkých inštitúcií, orgánov a agentúr Európskej únie riešiť problém kybernetických hrozieb a zraniteľných miest a predchádzať kybernetickým útokom na ich infraštruktúry informačných a komunikačných technológií (IKT), odhaľovať ich a reagovať na ne predstavuje aj naďalej vysokú prioritu, keďže fungovanie sietí a systémov IKT je rozhodujúce pre ich schopnosť plniť si svoje úlohy.

(2) V nadväznosti na iniciatívu podpredsedov Komisie Neelie Kroesovej a Maroša Šefčoviča rozhodli v máji 2011 generálni tajomníci inštitúcií a orgánov Únie vytvoriť v predbežnom zoskupení tím reakcie na núdzové počítačové situácie v inštitúciách, orgánoch a agentúrach Únie (CERT-EU) pod dohľadom medziinštitucionálnej riadiacej rady.

(3) Generálni tajomníci v júli 2012 potvrdili praktické dojednania a dohodli sa na zachovaní CERT-EU ako stáleho subjektu s cieľom pomôcť zlepšiť celkovú úroveň bezpečnosti informačných technológií (IT) inštitúcií, orgánov a agentúr Únie ako príklad viditeľnej medziinštitucionálnej spolupráce v oblasti kybernetickej bezpečnosti.

(4) Prostredníctvom preskúmaní vykonaných v rokoch 2014 a 2016 sa preukázalo, že CERT-EU sa naďalej zdokonaľoval a že v súčasnosti už dosiahol takú úroveň, na ktorej by sa preň mal stanoviť formálny základ s udržateľnejším a transparentnejším riadením a finančnou štruktúrou.

(5) V smernici Európskeho parlamentu a Rady (EÚ) 2016/1148 (1) („smernica o sieťovej a informačnej bezpečnosti“) sa ustanovuje sieť jednotiek pre riešenie počítačových bezpečnostných incidentov (Computer Security Incidents Response Teams – CSIRT), ktorá sa skladá zo zástupcov CSIRT členských štátov a CERT-EU, s cieľom prispieť k budovaniu dôvery medzi členskými štátmi a podporiť rýchlu a účinnú operačnú spoluprácu.

(6) V štruktúre riadenia CERT-EU by sa mali pre CERT-EU stanoviť úlohy a funkcie, povinnosti jeho vedúceho, úlohy a funkcie jeho riadiacej rady a zodpovednosti inštitúcií, orgánov a agentúr Únie v rámci podpory CERT-EU.

(7) CERT-EU by sa malo poskytnúť udržateľné financovanie a personálne obsadenie, a to pri zabezpečení nákladovej efektívnosti a primeranej základne trvalých zamestnancov, ako aj pri udržiavaní administratívnych výdavkov CERT-EU na čo najnižšej úrovni.

(8) Uvedenú dohodu podpíšu zúčastnené inštitúcie a orgány Únie po ukončení svojich príslušných vnútorných postupov potrebných na tento účel; agentúry Únie uvedené v prílohe I, ktoré sú zodpovedné za svoje vlastné infraštruktúry IKT, písomne formálne potvrdili predsedovi riadiacej rady CERT-EU, že ju budú uplatňovať.

UZAVRELI TÚTO DOHODU:

Článok 1

Cieľ a poslanie

1. Cieľom tejto dohody je ustanoviť pravidlá fungovania a organizácie medziinštitucionálneho tímu reakcie na núdzové počítačové situácie v inštitúciách, orgánoch a agentúrach Únie (CERT-EU).

2. Úlohou CERT-EU je prispievať k bezpečnosti IKT infraštruktúry všetkých inštitúcií, orgánov a agentúr Únie („zúčastnené strany“) poskytovaním pomoci pri predchádzaní kybernetickým útokom, ich odhaľovaní, zmierňovaní a reakcii na ne, ako aj pôsobením v úlohe centra na koordináciu výmeny informácií o kybernetickej bezpečnosti a reakcie na incidenty pre uvedené zložky.

Článok 2

Úloha CERT-EU

1. CERT-EU zhromažďuje, spravuje, analyzuje a so zúčastnenými stranami si vymieňa informácie o hrozbách, zraniteľných miestach a incidentoch voči neutajovaným IKT infraštruktúram. Koordinuje reakcie na incidenty na medziinštitucionálnej úrovni a na úrovni zúčastnených strán, a to aj poskytovaním špecializovanej operačnej pomoci alebo koordináciou jej poskytovania.

2. CERT-EU poskytuje štandardné služby CERT pre všetky zúčastnené strany. Katalóg, v ktorom sa uvádza podrobná ponuka služieb CERT-EU, ako aj všetky aktualizácie, schvaľuje riadiaca rada. Vedúci CERT-EU pri revízii zoznamu služieb zohľadňuje príslušné pridelené zdroje.

3. CERT-EU môže so súhlasom príslušnej zúčastnenej strany monitorovať jej sieťovú prevádzku.

4. CERT-EU môže zložkám poskytovať pomoc v súvislosti s incidentmi voči utajovaným IT sieťam a systémom, ak o to príslušná zúčastnená strana výslovne požiada.

5. CERT-EU nezačne vykonávať činnosti alebo vedome zasahovať v rámci žiadnych záležitostí, ktoré patria do právomoci národných bezpečnostných a spravodajských služieb alebo špecializovaných útvarov v rámci zúčastnených strán. Všetky kontakty s CERT-EU, ktoré nadviazali alebo o ktoré sa snažia národné bezpečnostné a spravodajské služby, sa bezodkladne oznámia riaditeľstvu Komisie pre bezpečnosť a predsedovi riadiacej rady CERT-EU.

6. CERT-EU informuje zúčastnené strany o svojich postupoch a procesoch riešenia incidentov.

7. CERT-EU môže, ak o to politické oddelenia zúčastnených strán výslovne požiadajú, poskytovať technické poradenstvo alebo informácie o relevantných politických otázkach.

Článok 3

Spolupráca medzi zúčastnenými stranami a CERT-EU

1. CERT-EU a zúčastnené strany spolupracujú v súlade so zásadou „need-to-share“ (potreba výmeny) s výhradou odseku 3. CERT-EU zabezpečuje, aby boli k dispozícii účinné prostriedky komunikácie na účely uľahčovania výmeny informácií so zúčastnenými stranami.

2. Zúčastnené strany poskytujú CERT-EU informácie o hrozbách a zraniteľných miestach v oblasti kybernetickej bezpečnosti, ktoré sa ich týkajú. Ak si je CERT-EU vedomý, že sa vyskytujú hrozby alebo zraniteľné miesta, ktoré sa týkajú alebo môžu týkať zúčastnenej strany, hneď, ako je to možné, na to upozorní dotknutú zúčastnenú stranu poskytnutím všetkých relevantných informácií vrátane úrovne kritického stavu, aby sa mohli vykonať ochranné alebo nápravné opatrenia. CERT-EU môže pomáhať pri poskytovaní takých ochranných alebo nápravných opatrení. Ďalšie zúčastnené strany sa informujú v prípade, ak sa ich hrozby alebo zraniteľné miesta môžu týkať.

3. Zúčastnené strany bezodkladne informujú CERT-EU, ak dôjde k závažnému kybernetickému incidentu, a poskytnú všetky relevantné technické podrobnosti, pokiaľ to neohrozí bezpečnostné záujmy zúčastnenej strany alebo tretej strany. Každý incident sa považuje za závažný, pokiaľ k nemu nedochádza opakovane alebo nie je základnej povahy a pokiaľ sa nepredpokladá, že je už dobre pochopený z hľadiska metódy a technológií. Netechnické informácie sa s CERT-EU môžu vymieňať podľa vlastného uváženia dotknutej zúčastnenej strany. Informácie o incidente oznámené CERT-EU sa neposkytnú mimo CERT-EU, a to ani v anonymizovanej podobe, okrem prípadov, keď dotknutá zúčastnená strana udelila súhlas. CERT-EU spolupracuje so zúčastnenými stranami už vopred na spôsobe, ako sa pripraviť na situácie, v ktorých je v záujme ochrany sietí a systémov zúčastnených strán potrebné rýchlo si vymieňať informácie.

4. CERT-EU v dialógu so zúčastnenými stranami vedie katalóg ich dostupných odborných poznatkov, ktoré by sa potenciálne mohli využiť, a to v rámci prostriedkov a spôsobilostí, v prípade závažného kybernetického incidentu, ktorý postihne jednu alebo viaceré zúčastnené strany. CERT-EU môže v prípade potreby na účely riešenia incidentu v oblasti kybernetickej bezpečnosti organizovať a koordinovať výmenu informácií a technickú podporu priamo medzi zúčastnenými stranami.

5. CERT-EU v rámci svojich právomocí úzko spolupracuje s Agentúrou Európskej únie pre sieťovú a informačnú bezpečnosť (ENISA) a Európskym centrom boja proti počítačovej kriminalite v rámci Europolu.

6. CERT-EU si s orgánmi presadzovania práva vymieňa informácie o osobitných incidentoch len s predchádzajúcim súhlasom príslušných služieb dotknutej zúčastnenej strany alebo zúčastnených strán.

7. CERT-EU uchováva záznamy o všetkých informáciách vymieňaných so zúčastnenými stranami a s ostatnými stranami. Zúčastnené strany môžu CERT-EU požiadať o poskytnutie podrobností o informáciách, ktoré si CERT-EU vymenil s ostatnými stranami.

8. V prípade potreby môže CERT-EU na účely poskytovania služieb CERT uzavrieť s ktoroukoľvek zúčastnenou stranou dohodu o úrovni poskytovaných služieb alebo dohodu o spolupráci. CERT-EU môže tiež uzavrieť dohodu o úrovni poskytovaných služieb alebo dohodu o spolupráci, pokiaľ ide o poskytovanie služieb CERT za protihodnotu v prípade operácií civilného krízového riadenia EÚ podľa hlavy V kapitoly 2 Zmluvy o Európskej únii. V každom prípade musí takú dohodu o úrovni poskytovaných služieb alebo dohodu o spolupráci schváliť riadiaca rada.

Článok 4

Spolupráca CERT-EU s tímami CERT členských štátov

1. CERT-EU spolupracuje a vymieňa si informácie s vnútroštátnymi alebo vládnymi tímami CERT alebo jednotkami CSIRT členských štátov, pokiaľ ide o hrozby, zraniteľné miesta a incidenty v oblasti kybernetickej bezpečnosti, ako aj možné protiopatrenia, a pokiaľ ide o všetky záležitosti relevantné pre zlepšenie ochrany IKT infraštruktúry jednotlivých zúčastnených strán, a to aj prostredníctvom siete jednotiek CSIRT uvedenej v článku 12 smernice o sieťovej a informačnej bezpečnosti.

2. CERT-EU spolupracuje s tímami CERT členských štátov s cieľom zhromažďovať informácie o všeobecných a konkrétnych hrozbách, ktorým sú zúčastnené strany vystavené, a o nástrojoch alebo metódach vrátane techník, taktík a postupov, najlepších postupoch a všeobecných zraniteľných miestach na účely ich šírenia zúčastneným stranám. CERT-EU si s takýmito tímami CERT môže vymieňať informácie o nástrojoch alebo metódach vrátane techník, taktík a postupov, najlepších postupoch, všeobecných hrozbách a zraniteľných miestach.

3. CERT-EU si s takýmito tímami CERT môže informácie o jednotlivých incidentoch vymieňať so súhlasom dotknutej zúčastnenej strany.

Článok 5

Spolupráca s tímami CERT tretích strán a ďalšími partnermi

1. CERT-EU môže spolupracovať s tímami CERT jednotlivých odvetví hospodárstva a tímami CERT z krajín mimo EÚ na rozvoji nástrojov a metód, ako napr. techník, taktík a postupov, najlepších postupov, ako aj na boji proti všeobecným hrozbám a zraniteľným miestam. Na účely akejkoľvek spolupráce s takýmito tímami CERT, vrátane rámcov, v ktorých tímy CERT z krajín mimo EÚ spolupracujú s tímami CERT členských štátov, požiada CERT-EU riadiacu radu vopred o povolenie.

2. CERT-EU môže spolupracovať s inými partnermi, ako sú napr. komerčné subjekty alebo individuálni odborníci, s cieľom zhromažďovať informácie o všeobecných a konkrétnych hrozbách, zraniteľných miestach a možných protiopatreniach. Na účely širšej spolupráce s takýmito partnermi požiada CERT-EU riadiacu radu vopred o povolenie.

3. Ak sa s príslušným partnerom uzavrela dohoda alebo zmluva o nezverejňovaní informácií, môže CERT-EU so súhlasom dotknutej zúčastnenej strany takémuto partnerovi poskytnúť informácie týkajúce sa konkrétneho incidentu, ktorý nastal v zúčastnenej strane, ak také informácie môžu prispieť k analýze tohto incidentu. Takéto dohody alebo zmluvy o nezverejňovaní informácií sa právne overia v súlade s príslušnými vnútornými postupmi Komisie. Dohody alebo zmluvy o nezverejňovaní informácií si nevyžadujú predchádzajúce povolenie riadiacej rady, ale je potrebné o nich informovať jej predsedu.

4. CERT-EU môže so subjektmi inými ako zúčastnené strany výnimočne uzavrieť dohody o úrovni poskytovaných služieb, a to po udelení povolenia riadiacej rady.

Článok 6

Úlohy vedúceho CERT-EU

1. Vedúci tímu CERT-EU zodpovedá za plynulú činnosť CERT-EU, konajúc v rámci svojich právomocí pod vedením riadiacej rady. Vedúci zodpovedá za vykonávanie strategických pokynov, usmernení, cieľov a priorít, ktoré stanovila riadiaca rada, a za riadne riadenie CERT-EU, ako aj jeho finančných a ľudských zdrojov. Vedúci pravidelne podáva správy predsedovi riadiacej rady.

2. Na vedúceho CERT-EU sa vzťahujú pravidlá uplatniteľné na Komisiu, pričom pri plnení všeobecného rozpočtu Európskej únie vedúci koná ako povoľujúci úradník vymenovaný subdelegovaním v súlade s príslušnými vnútornými pravidlami Komisie o delegovaní právomocí a obmedzeniach v takýchto prípadoch. Vedúci koná v rámci právomoci Komisie iba v prípade uplatňovania administratívnych a finančných pravidiel a postupov.

3. Vedúci CERT-EU predkladá riadiacej rade štvrťročne správy o činnosti CERT-EU, vykonávaní rozpočtu, uzavretých zmluvách alebo iných dohodách a služobných cestách zamestnancov. Riadiacej rade predkladá aj výročnú správu v súlade s článkom 8 ods. 1 písm. e).

4. Vedúci CERT-EU pomáha zodpovednému povoľujúcemu úradníkovi vymenovanému delegovaním pri vypracúvaní výročnej správy obsahujúcej finančné informácie a informácie o hospodárení vrátane výsledkov kontrol, ktorá sa vypracúva v súlade s článkom 66 ods. 9 nariadenia o rozpočtových pravidlách, a uvedenému úradníkovi pravidelne podáva správy o vykonávaní opatrení, v súvislosti s ktorými sa naňho subdelegovali právomoci.

5. Vedúci CERT-EU vypracuje každý rok finančný plán administratívnych príjmov a výdavkov týkajúci sa činnosti CERT-EU, ktorý schvaľuje riadiaca rada v súlade s článkom 8 ods. 1 písm. c).

Článok 7

Riadiaca rada

1. Riadiaca rada poskytuje tímu CERT-EU strategické pokyny a usmernenia a monitoruje vykonávanie jeho všeobecných priorít a cieľov. Jej členmi sú zástupcovia vyššieho manažmentu určení každým signatárom tejto dohody a agentúrou ENISA, ktorá zastupuje záujmy agentúr uvedených v prílohe I, ktoré prevádzkujú svoje vlastné infraštruktúry IKT. Členom môžu pomáhať náhradníci. Predseda môže na zasadnutia riadiacej rady pozvať aj iných zástupcov zúčastnených strán.

2. Riadiaca rada vymenuje spomedzi svojich členov predsedu na obdobie dvoch rokov. Jeho náhradník sa stáva riadnym členom rady na rovnaké obdobie.

3. Riadiaca rada sa schádza na podnet svojho predsedu alebo na žiadosť niektorého z jej členov. Rada prijme svoj vnútorný rokovací poriadok.

4. Každý signatár tejto dohody a agentúra ENISA majú po jednom hlase, ktorý sa uplatňuje pomocou zodpovedajúceho člena alebo členov. Pokiaľ nie je ustanovené inak, riadiaca rada prijíma rozhodnutia jednoduchou väčšinou. Predseda nehlasuje, s výnimkou prípadu rovnosti hlasov, pri ktorom môže uplatniť rozhodujúci hlas.

5. Ak je z prevádzkových dôvodov potrebné prijať naliehavé rozhodnutia, riadiaca rada môže výnimočne konať so súhlasom predsedu a členov zastupujúcich Európsku komisiu, Radu, Európsky parlament a dotknutú zúčastnenú stranu alebo dotknuté zúčastnené strany.

6. Riadiaca rada môže konať prostredníctvom zjednodušeného písomného postupu, ktorý začal predseda a v rámci ktorého sa príslušné rozhodnutie považuje za schválené v lehote stanovenej predsedom, s výnimkou prípadov, v ktorých niektorý člen proti tomu vzniesol námietku.

7. Vedúci CERT-EU sa zúčastňuje sa zasadnutiach riadiacej rady, pokiaľ rada nerozhodne inak.

8. Sekretariát riadiacej rady zabezpečí inštitúcia, ktorej zástupca vyššieho manažmentu vykonáva funkciu predsedu.

9. Sekretariát informuje agentúry EÚ uvedené v prílohe I o rozhodnutiach riadiacej rady. Každá agentúra EÚ je oprávnená predložiť predsedovi riadiacej rady akúkoľvek otázku, o ktorej sa domnieva, že by na ňu mala byť riadiaca rada upozornená.

Článok 8

Úlohy riadiacej rady

1. Pri poskytovaní strategických pokynov a usmernení tímu CERT-EU riadiaca rada predovšetkým:

(a) na základe návrhu vedúceho CERT-EU schvaľuje ročný pracovný program CERT-EU a monitoruje jeho vykonávanie;

(b) na základe návrhu vedúceho CERT-EU schvaľuje katalóg služieb CERT-EU;

(c) na základe návrhu, ktorý predložil vedúci CERT-EU, schvaľuje finančný plán príjmov a výdavkov, a to aj v súvislosti s personálnym obsadením, týkajúci sa činnosti CERT-EU;

(d) každý rok na základe návrhu vedúceho CERT-EU schvaľuje výšku ročných finančných rozpočtových prostriedkov pre služby, ktoré sa majú poskytnúť zúčastneným stranám a tretím stranám, ktoré s CERT-EU uzavreli dohody o úrovni poskytovaných služieb;

(e) skúma a schvaľuje výročné správy, ktoré vypracoval vedúci CERT-EU, o činnostiach CERT-EU a jeho hospodárení s finančnými prostriedkami;

(f) schvaľuje a monitoruje kľúčové ukazovatele výkonnosti CERT-EU vymedzené na návrh vedúceho CERT-EU;

(g) schvaľuje dokumenty CERT-EU, v ktorých sa stanovujú všeobecné politiky a usmernenia odporúčajúce osvedčené postupy v oblasti bezpečnosti IKT, ktoré majú zúčastnené strany dodržiavať;

(h) schvaľuje dohody o spolupráci, dohody o úrovni poskytovaných služieb alebo zmluvy uzavreté medzi CERT-EU a inými subjektmi podľa článku 3 ods. 8 a článku 5 ods. 4;

(i) v prípade potreby vytvára technické poradné skupiny na účely podpory práce riadiacej rady, schvaľuje ich mandát a vymenováva ich predsedu; a

(j) mení zoznam agentúr Únie uplatňujúcich túto dohodu, ktorý sa uvádza v prílohe I.

2. Predseda môže riadiacu radu zastupovať alebo konať v jej mene v súlade s pravidlami, ktoré rada dohodla.

Článok 9

Personálne obsadenie a finančné záležitosti

1. CERT-EU je zriadený ako samostatný medziinštitucionálny poskytovateľ služieb pre všetky inštitúcie, orgány a agentúry Únie a je začlenený do administratívnej štruktúry generálneho riaditeľstva Komisie s cieľom využívať jej administratívne a finančné riadenie, ako aj jej štruktúry na podporu vedenia účtovníctva. Komisia informuje riadiacu radu o administratívnom umiestnení CERT-EU a o všetkých zmenách, ktoré s ním súvisia.

2. Komisia po získaní jednomyseľného súhlasu riadiacej rady vymenuje vedúceho CERT-EU. S riadiacou radou sa vedú konzultácie vo všetkých fázach postupu pred vymenovaním vedúceho CERT-EU, najmä v súvislosti s prípravu oznámení o voľnom pracovnom mieste, posudzovaním žiadostí uchádzačov a vymenovaním komisie na ich výber do tejto funkcie.

3. Úradníci všetkých inštitúcií a orgánov Únie sú informovaní o každom oznámení o voľnom pracovnom mieste v rámci CERT-EU.

4. Inštitúcie a orgány Únie, ktoré sa na tejto dohode zúčastňujú, s výnimkou Európskeho dvora audítorov, Európskej centrálnej banky a Európskej investičnej banky, pri rešpektovaní výhradných práv rozpočtového orgánu Únie na CERT-EU prevedú alebo mu pridelia počet pracovných miest uvedený v prílohe II, a to do rozpočtového roka 2019 alebo ako sa inak stanovuje v prílohe II. Inštitúciám a orgánom Únie, ktoré prevedú alebo pridelia stanovený počet pracovných miest, poskytuje CERT-EU služby v plnom rozsahu. Počet pracovných miest uvedený v prílohe II sa preskúma aspoň každých päť rokov.

5. CERT-EU sa so zúčastnenými inštitúciami a orgánmi Únie môže dohodnúť na dočasnom pridelení ďalšieho personálu pre CERT-EU.

6. Európsky dvor audítorov, Európska centrálna banka a Európska investičná banka uzavierajú dohody o úrovni poskytovaných služieb, pokiaľ ide o služby, ktoré CERT-EU poskytuje v súlade so svojím katalógom služieb, ako aj s ročnou finančnou náhradou, ktorú každý subjekt na začiatku každého rozpočtového roka poskytne v súlade s prílohou II ako protihodnotu za služby, ktoré CERT-EU poskytol počas predchádzajúceho rozpočtového roka.

7. Finančná náhrada, ktorú každá agentúra Únie poskytne na pokrytie nákladov na ponuku služieb CERT-EU, sa dohodne s príslušnými agentúrami Únie a zahrnie sa do všeobecného správneho rámca, ktorým sa upravuje poskytovanie služieb Komisie agentúram Únie.

8. Vedúci CERT-EU každý rok predloží správu o výške ročnej finančnej náhrady, ktorú poskytnú zúčastnené strany, ktoré s CERT-EU uzavreli dohody o úrovni poskytovaných služieb podľa odseku 6, a agentúry Únie podľa odseku 7. Riadiaca rada každý rok preskúma výšku tejto ročnej finančnej náhrady.

9. Rozpočtové a finančné riadenie činnosti CERT-EU vrátane pridelených príjmov od iných inštitúcií alebo orgánov Únie vykonáva Komisia v súlade s nariadením Európskeho parlamentu a Rady (ES, Euratom) č. 966/2012 (2) o rozpočtových pravidlách, ktoré sa vzťahujú na všeobecný rozpočet Únie, a v súlade s príslušnými pravidlami a predpismi. Všetky rozpočtové prostriedky alebo príjmy, ktoré sa CERT-EU poskytujú na základe dohôd o úrovni poskytovaných služieb, sa v rámci jeho finančného plánovania osobitne označia.

Článok 10

Služobné tajomstvo

CERT-EU a zúčastnené strany pri zaobchádzaní so všetkými informáciami, ktoré získali od inej zúčastnenej strany alebo tretej strany, dodržiavajú povinnosť služobného tajomstva v súlade s článkom 339 Zmluvy o fungovaní Európskej únie alebo rovnocennými príslušnými rámcami. Neprezrádzajú žiadne také informácie tretím stranám, pokiaľ ich tým osobitne nepoverí zúčastnená strana alebo dotknutá strana.

Článok 11

Ochrana osobných údajov

Na spracúvanie osobných údajov vykonávané podľa tejto dohody sa vzťahuje nariadenie Európskeho parlamentu a Rady (ES) č. 45/2001 (3).

Článok 12

Audit, otázky a prístup verejnosti k dokumentom

1. Funkciu vnútorného audítora vykonáva Útvar Komisie pre vnútorný audit pri dodržiavaní ustanovení článku 10. Riadiaca rada môže Útvaru Komisie pre vnútorný audit navrhnúť vykonávanie auditov.

2. Vedúci CERT-EU zodpovedá za odpovedanie na otázky európskeho ombudsmana a európskeho dozorného úradníka pre ochranu údajov v súlade s vnútornými postupmi Komisie.

3. V súvislosti so žiadosťami o prístup verejnosti k dokumentom, ktoré sú v držbe CERT-EU, sa uplatňujú postupy Komisie podľa nariadenia Európskeho parlamentu a Rady (ES) č. 1049/2001 (4), a to pri dodržaní povinnosti podľa uvedeného nariadenia viesť konzultácie s ostatnými zúčastnenými stranami vždy, keď sa žiadosť týka ich dokumentov.

Článok 13

Preskúmanie

Vzhľadom na vyvíjajúcu sa situáciu, pokiaľ ide o kybernetickú hrozbu a o reakciu Únie na ňu, vrátane politických priorít stanovených v stratégii kybernetickej bezpečnosti EÚ, riadiaca rada pravidelne preskúmava organizáciu a činnosť CERT-EU. Môže zúčastneným inštitúciám a orgánom predkladať odporúčania na účely preskúmania alebo zmeny tejto dohody alebo akékoľvek iné odporúčania v záujme účinnej činnosti CERT-EU.

Článok 14

Rozsah pôsobnosti a dátum začatia uplatňovania

1. Táto dohoda sa uplatňuje na inštitúcie a orgány Únie, ktoré sú signatármi tejto dohody, a na agentúry Únie, ktoré prevádzkujú svoje vlastné IKT infraštruktúry a ktoré sa uvádzajú v prílohe I.

2. Táto dohoda sa uplatňuje odo dňa jej podpísania. Uverejní sa v Úradnom vestníku Európskej únie.

Táto dohoda je vyhotovená v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, v jedinom pôvodnom vyhotovení, ktoré sa uloží na Generálnom sekretariáte Rady Európskej únie, ktorý doručí overenú vernú kópiu všetkým signatárom.

Vo Frankfurte, Luxemburgu a Bruseli 20.12.2017 Za Európsky parlament Generálny tajomník K. WELLE Za Európsku radu a Radu Generálny tajomník J. TRANHOLM-MIKKELSEN Za Európsku komisiu Generálny tajomník A. ITALIANER Za Súdny dvor Európskej únie Generálny riaditeľ GR pre infraštruktúru F. SCHAFF Za Európsku centrálnu banku Generálny tajomník pre informačné systémy K. DE GEEST Generálny riaditeľ pre služby M. DIEMER Za Európsky dvor audítorov Generálny tajomník E. RUIZ GARCÍA Za Európsku službu pre vonkajšiu činnosť Generálny riaditeľ pre rozpočet a administratívu G. DI VITA Za Európsky hospodársky a sociálny výbor Generálny tajomník L. PLANAS PUCHADES Za Európsky výbor regiónov Generálny tajomník J. BURIÁNEK Za Európsku investičnú banku Generálny riaditeľ a finančný kontrolór P. KLAEDTKE

(1) Smernica Európskeho parlamentu a Rady (EÚ) 2016/1148 zo 6. júla 2016 o opatreniach na zabezpečenie vysokej spoločnej úrovne bezpečnosti sietí a informačných systémov v Únii (Ú. v. EÚ L 194, 19.7.2016, s. 1).

(2) Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

(3) Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

(4) Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

PRÍLOHA I Zoznam agentúr Únie uvedených v článku 14 ods. 1 ACER Agentúra pre spoluprácu regulačných orgánov v oblasti energetiky Úrad BEREC Orgán európskych regulátorov pre elektronické komunikácie CPVO Úrad Spoločenstva pre odrody rastlín EU-OSHA Európska agentúra pre bezpečnosť a ochranu zdravia pri práci FRONTEX Európska agentúra pre pohraničnú a pobrežnú stráž Agentúra eu-LISA Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti EASO Európsky podporný úrad pre azyl EASA Európska agentúra pre bezpečnosť letectva EBA Európsky orgán pre bankovníctvo ECDC Európske centrum pre prevenciu a kontrolu chorôb Cedefop Európske stredisko pre rozvoj odborného vzdelávania ECHA Európska chemická agentúra EHP Európska environmentálna agentúra EFCA Európska agentúra pre kontrolu rybárstva EFSA Európsky úrad pre bezpečnosť potravín Eurofound Európska nadácia pre zlepšovanie životných a pracovných podmienok GSA Agentúra pre európsky GNSS EIGE Európsky inštitút pre rodovú rovnosť EIOPA Európsky orgán pre poisťovníctvo a dôchodkové poistenie zamestnancov EMSA Európska námorná bezpečnostná agentúra EMA Európska agentúra pre lieky EMCDDA Európske monitorovacie centrum pre drogy a drogovú závislosť ENISA Agentúra Európskej únie pre sieťovú a informačnú bezpečnosť CEPOL Agentúra Európskej únie pre odbornú prípravu v oblasti presadzovania práva Europol Agentúra Európskej únie pre spoluprácu v oblasti presadzovania práva ERA Železničná agentúra Európskej únie ESMA Európsky orgán pre cenné papiere a trhy ETF Európska nadácia pre odborné vzdelávanie FRA Agentúra Európskej únie pre základné práva EUIPO Úrad Európskej únie pre duševné vlastníctvo Eurojust Agentúra Európskej únie pre justičnú spoluprácu v trestných veciach CdT Prekladateľské stredisko pre orgány Európskej únie EDA Európska obranná agentúra EIT Európsky inovačný a technologický inštitút EUISS Inštitút Európskej únie pre bezpečnostné štúdie SATCEN Satelitné stredisko Európskej únie SRB Jednotná rada pre riešenie krízových situácií